**Ministru kabineta noteikumu projekta „Grozījumi Ministru kabineta 2010.gada 26.oktobra noteikumos Nr.997„Noteikumi par garantijām komersantu un atbilstošu lauksaimniecības pakalpojumu kooperatīvo sabiedrību konkurētspējas uzlabošanai”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2010.gada 26.oktobra noteikumos Nr.997„Noteikumi par garantijām komersantu un atbilstošu lauksaimniecības pakalpojumu kooperatīvo sabiedrību konkurētspējas uzlabošanai”” (turpmāk – grozījumi MK noteikumos Nr.997) izstrādāts saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 14.punktu un Attīstības finanšu institūcijas likuma 12.panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2010.gada 26.oktobra noteikumiem Nr.997„Noteikumi par garantijām komersantu un atbilstošu lauksaimniecības pakalpojumu kooperatīvo sabiedrību konkurētspējas uzlabošanai”” (turpmāk – MK noteikumi Nr.997) akciju sabiedrība “Attīstības finanšu institūcija Altum” (turpmāk – sabiedrība Altum) sniedz aizdevumu garantijas. Garantija ir iespēja:- saimnieciskās darbības veicējiem nodrošināt kredītresursus sava biznesa īstenošanai, ja esošais nodrošinājums nav pietiekams komercbankas finansējuma saņemšanai;- daudzdzīvokļu māju dzīvokļu īpašniekiem ar pilnvarotās personas starpniecību 4.2.1.1.pasākuma "Veicināt energoefektivitātes paaugstināšanu dzīvojamās ēkās" (turpmāk – 4.2.1.1.pasākums) ietvaros nodrošināt kredītresursus daudzdzīvokļu mājas energoefektivitātes paaugstināšanas pasākumu īstenošanas attiecināmo izmaksu finansēšanai. Garantijas sniedz kā *de minimis* atbalstu saskaņā ar Eiropas Komisijas 2013.gada 18.decembra Regulu (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Regula Nr.1407/2013).Līdz 2016.gada 27.oktobrim sabiedrības Altum portfelī ir 382 aktīvās kredītu garantijas par kopējo finansējumu 88,4 milj*. euro*. Sākot ar 2016.gada 8.jūniju sabiedrība Altum kredītu garantijas sniedz 3.1.1.1.pasākuma “Aizdevumu garantijas” (turpmāk – 3.1.1.1.pasākums) ietvaros, kur Eiropas Reģionālās attīstības fonda (turpmāk – ERAF) finansējums ir 15 milj. *euro.* MK noteikumu Nr.997 1.2 punktā papildus ERAF finansējumam paredzēts finansējums arī no 2007.-2013.gada Eiropas Savienības fondu plānošanas perioda atmaksām 10 milj. *euro* apmērā kredītu garantiju izsniegšanai sīkajiem (mikro), maziem un vidējiem komersantiem (turpmāk – MVU), kā arī 3 milj. *euro* lielo komersantu finansēšanai. Šis finansējums ir paredzēts arī ES fondu 2014.-2020.gada plānošanas perioda specifisko atbalstu mērķu projektu kredītu finansēšanai jeb tā saucamajiem kumulācijas projektiem.Līdz š.g. 27.oktobrim 3.1.1.1.pasākuma ietvaros sabiedrība Altum ir izsniegusi 44 kredīta garantijas 8,6 milj. *euro* apmērā, savukārt vienam lielajam saimnieciskās darbības veicējam ir piešķirta viena garantija 330 000 *euro* apmērā.Sākot ar š.g. 16.septembri sabiedrība Altum garantijas sniedz 4.2.1.1.pasākuma ietvaros, kur ERAF un valsts budžeta finansējums ir 30 091 114 *euro* (iekļaujot arī finansējumu aizdevumiem).**MK noteikumos Nr.997 veiktās izmaiņas***Garantijas summas palielināšana*Saskaņā ar MK noteikumu Nr.997 10.3.apakšpunktu vienam MVU un ar to saistīto personu grupai garantijas summa nepārsniedz 1,5 milj *euro* (vai 750 000 *euro*, ja saimnieciskās darbības veicējs darbojas kravu autopārvadājumu nozarē). Savukārt Ministru kabineta 2016.gada 15.jūlija noteikumu Nr.469 “Noteikumi par paralēlajiem aizdevumiem saimnieciskās darbības veicējiem konkurētspējas uzlabošanai” (turpmāk – MK noteikumi Nr.469) 26.punkts nosaka, ka paralēlā aizdevuma apmērs nepārsniedz 5 milj. *euro*. Aizdevumu garantijas un paralēlie (mezanīna) aizdevumi nodrošina līdzīgas finansējuma nepietiekamības problēmas komersantiem – garantiju gadījumā komersantam komercbankas ieskatā nav pietiekams nodrošinājums, bet paralēlo aizdevumu gadījumā komercbanka nevēlas nodrošināt visu projektam nepieciešamo finansējumu.  Turklāt, pieaugot Latvijas komersantu darbības rādītājiem (apgrozījums, eksporta apjoms), palielinās arī komersantiem izsniegto investīciju un apgrozāmo līdzekļu aizdevumu apjoms. Ņemot vērā minēto, sabiedrībai Altum izvērtēt iespēju palielināt garantēto summu ir izteikuši komercbanku pārstāvji, kuri norāda, ka jau šobrīd pieprasījums pēc papildus limitiem ir pietiekami liels, bet pašreiz garantiju apjoms nav pietiekams, lai piesaistītu garantijas korporatīvajiem klientiem liela apjoma projektos. Garantijas summas palielināšana nākotnē pozitīvi ietekmēs uzņēmumu kreditēšanas vidi un finansējuma pieejamību uzņēmumiem, kuriem nav akumulēta pietiekama aktīvu bāze, ko sniegt kā nodrošinājumu komercbankās. Tādēļ Ekonomikas ministrija (turpmāk – EM) ierosina palielināt garantijas aizdevumu summu MVU līdz 3 miljoniem *euro*. Pieaugot, sabiedrības Altum izsniegto garantiju portfelim, EM sadarbībā ar sabiedrību Altum izvērtēs garantijas apjoma palielināšanu vēl lielākā apjomā. Garantijas summas palielinājums ir noteikts saskaņā ar Regulas Nr.1407/2013 4.panta 6.punkta b) un c) pantu. Arī turpmāk subsīdijas ekvivalents tiks aprēķināts kā starpība starp atbilstošās kredīta kvalitātes klases gada drošās zonas prēmijas likmi (saskaņā ar Eiropas Komisijas ziņojumu[[1]](#footnote-2)) un piemēroto gada prēmijas likmi naudas izteiksmē, kas noteikta sabiedrības Altum cenrādī. Palielinot maksimālo garantijas summu, nepastāv riska nesasniegt 3.1.1.1.pasākuma ietvaros plānoto rādītāju 114 garantiju piešķiršanu līdz 2023.gada beigām, kā arī tā starpvērtību uz 2018.gada beigām, kas ir noteikta 43. Informējam, ka 3.1.1.SAM rādītāju pasē ir norādīts, ka rādītāju aprēķinā par pamatu ir ņemts pieņēmums, ka “vidējais garantijas apjoms komersantam 0,5 milj. *euro*, multiplikators x4, attiecīgi atbalstīti tiks 96 komersanti). Palielinot maksimālo garantiju apmēru, netiks ietekmēta rādītāja sasniegšana, jo nav plānots, ka būtiski mainīsies vidējais garantijas apmērs vienam komersantam, jo liela apjoma garantiju skaits būs salīdzinoši neliels, turklāt sabiedrības Altum mērķis ir palielināt tieši neliela apjoma garantiju skaitu. Šobrīd vidējais garantijas apjoms vidēji ir ap 200 000 *euro*.Papildus EM norāda, ka Igaunijā tās valsts aģentūra “KredEx” sniedz garantijas MVU par maksimālo garantijas summu līdz 5 milj.*euro* . Garantijas summas palielinājums attieksies uz turpmāk izsniegtām garantijām pēc šo MK noteikumu spēkā stāšanās.Aizdevumu garantiju instruments ir paredzēts EM izstrādātajā tirgus nepilnību izvērtējumā, un investīciju stratēģija atbilstoši noteikumu projektam tirgus nepilnību izvērtējumā tiks atbilstoši precizēta.Saskaņā ar 2016.gada 1.marta Ministru Kabineta noteikumu Nr.118 “Noteikumi par finanšu instrumentu un fondu fonda īstenošanas kārtību darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo un vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" un 3.1.2. specifiskā atbalsta mērķa "Palielināt straujas izaugsmes komersantu skaitu" pasākumu ieviešanai” (turpmāk – MK noteikumi Nr.118) 25.1 apakšpunktu, EM līdz 2017.gada 1.maijam ir jāveic izmaiņas tirgus nepilnības analīzē. *Atbalstāmo nozaru precizēšana*Ar mērķi salāgot MK noteikumos Nr.997 noteiktās nozares, kurām netiek piešķirts atbalsts, ar citām EM valsts atbalsta programmām, ar grozījumiem MK noteikumos Nr.997 tiek atļauts sniegt garantiju alkohola, ieroču un munīcijas ražošanai. Līdzīga pieeja ir sabiedrības Altum aizdevumu programmās – Starta un mikrokreditēšanas programmā (Ministru kabineta 2016.gada 31.maija noteikumu Nr.328 “Noteikumi par mikroaizdevumiem un starta aizdevumiem” 11.punkts) un paralēlo aizdevumu programmā (MK noteikumu Nr.469 20.punkts).*Kumulācijas nosacīju precizēšana*Ievērojot Komisijas regulas Nr.1407/2013 5.panta 1.punktu, EM rosina ļaut MK noteikumu Nr.997 ietvaros saņemto atbalstu par vienām un tām pašām attiecināmajām izmaksām apvienot ar citu *de minimis* atbalstu līdz regulas Nr.1407/2013 3.panta 2.punktā noteiktajam attiecīgajam robežlielumam, t.i. līdz 200 000 *euro* vienam vienotam uzņēmumam jebkurā triju fiskālo gadu periodā ar nosacījumu, ka pēc atbalstu apvienošanas vienai un tai pašai atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 %. Šis grozījums ļaus saimnieciskās darbības veicējam piesaistīt garantiju arī grantu projektu īstenošanā, ja grantu īstenošanas Ministru kabineta noteikumi pieļaus kombinēt grantu ar citu *de minimis* atbalstu, t.sk. garantiju.Ņemot vērā, ka sabiedrība Altum īsteno gan sociālās uzņēmējdarbības programmu, kas tiek ieviesta granta veidā, gan netiešās finanšu instrumentu aktivitātes kā riska kapitāls un akceleratori, EM ierosina ļaut šo noteikumu ietvaros saņemto atbalstu par vienām un tām pašām attiecināmajām izmaksām kumulēt ar citu sabiedrības Altum sniegto valsts atbalstu, izņemot aizdevumu programmām, ko sabiedrība Altum ievieš tiešā finanšu instrumentu veidā, t.i. starta un mikrokreditēšana un paralēlie aizdevumi. Jaunais formulējums dotu iespēju izsniegt garantijas arī tādiem ekonomiski pamatotiem projektiem, kurus finansē gan komercbankas (piesaistot Altum garantijas), gan, piemēram, riska kapitāla fonds attiecīgās valsts atbalsta programmas MK noteikumu ietvaros. Vēršam uzmanību, ka kumulācijai tiks izmantots atmaksātais finansējums, kā arī to, ka izskatot garantijas pieteikumu, sabiedrība Altum nodrošina valsts atbalsta nosacījumu uzraudzību, t.sk. pārbauda, vai netiek pārsniegts maksimāli  iespējamais valsts atbalsta apmērs, kas noteikts attiecīgajos valsts atbalsta programmas MK noteikumos.  *Finansējuma avotu precizēšana* Saskaņā ar MK noteikumu Nr.997 1.2 punktu lielajiem saimnieciskās darbības veicējiem garantiju finansēšanai izmanto sabiedrībai Altum pieejamo nacionālo publisko finansējumu 3 000 000 *euro* apmērā. Šis finansējums ir sabiedrības Altum pašu kapitāla nacionālais publiskais finansējums, kas veidojies no valsts budžeta, kas tika piešķirts 2007.-2013.gada Eiropas Savienības fondu plānošanas perioda ietvaros darbības programmas “Uzņēmējdarbība un inovācijas” 2.2.1.3.aktivitātes ietvaros, brīvo līdzekļu izvietošanas, kas ir gūti periodā no 11.12.2009. līdz 31.03.2013.Lai nodrošinātu 2004.-2006.gada ES fondu perioda atmaksātā finansējuma izlietojumu un ņemot vērā līdzšinējo lielo komersantu pieprasījumu, EM ierosina lielajiem saimnieciskās darbības veicējiem paredzēt finansējumu 675 586 *euro* apmērā no 3.1.3.aktivitātes “Apmācības un konsultācijas komercdarbības un pašnodarbinātības uzsācējiem”, kā arī otro reizi atmaksāto finansējumu no 1.3.1.2.aktivitātes "Atbalsts pašnodarbinātības un uzņēmējdarbības uzsākšanai” 482 840 *euro* apmērā, kas ir jau atkārtoti izmantots aizdevumiem saimnieciskās darbības uzsācējiem saskaņā ar Ministru kabineta 2009.gada 17.februāra noteikumu Nr.164 “Noteikumi par aizdevumiem saimnieciskās darbības uzsācējiem un komersantiem konkurētspējas uzlabošanai” 5.punktu. Šī finansējuma izmantošana ir atbilstoša Padomes 1999.gada 21.jūnija Nolikuma (EK) Nr.1260/1999, kas nosaka vispārīgus noteikumus par struktūrfondiem 28.panta 3.punkta un Padomes Regulas (EK) Nr.1083/2006 (2006.gada 11.jūlijs), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999 (turpmāk – Regula Nr.1083/2006) 78.panta 7.punkta nosacījumiem. Papildus ņemot vērā sabiedrības Altum veikto pārrēķinu, EM ierosina precizēt kumulācijas projektiem novirzāmo finansējumu - 10 miljonu *euro* vietā novirzīt 6 milj. *euro* no darbības programmas "Uzņēmējdarbība un inovācijas" 2.2.1.4.1. apakšaktivitātes "Atbalsts aizdevumu veidā komersantu konkurētspējas uzlabošanai". Tādējādi 4 milj.*euro* varēs tikt izmantoti citu finanšu instrumentu īstenošanai, piem. portfeļgarantijām, pie kuru ieviešanas sabiedrība Altum šobrīd strādā.*Garantijas daudzdzīvokļu māju dzīvokļu īpašniekiem*MK noteikumu Nr.997 grozījumi paredz precizēt 10.1punktu, svītrojot tajā vārdus “ja tie ir saimnieciskās darbības veicēji 4.2.1.1.pasākumu regulējošo normatīvo aktu izpratnē un saimniecisko darbību veic īpašumā, kur 4.2.1.1.pasākuma ietvaros īsteno energoefektivitātes paaugstināšanas pasākumus”. Šis grozījums paredz novērst neprecizitāti šiem garantiju piešķiršanas noteikumiem ar Ministru kabineta 2016.gada 15.marta noteikumu Nr.160 “Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1. specifiskā atbalsta mērķa pasākuma "Veicināt energoefektivitātes paaugstināšanu dzīvojamās ēkās" īstenošanas noteikumi” 79.punktu, kas nosaka, ka energoefektivitātes paaugstināšanas pasākumus veic īpašumā, kurā kāds no dzīvokļu īpašniekiem ir saimnieciskās darbības veicējs, un tas pretendē uz atbalstu, kas kvalificējams kā komercdarbības atbalsts, tad atbalstu energoefektivitātes paaugstināšanas pasākumu ietvaros radušos attiecināmo izmaksu segšanai sniedz saskaņā ar Regulu Nr.1407/2013.MK noteikumu Nr.997 grozījumi paredz papildināt MK noteikumus Nr.997 ar 5.punktu, nosakot, ka sabiedrība Altum slēdz civiltiesiskus līgumus arī ar alternatīviem aizdevumu fondiem un starptautiskajām finanšu institūcijām.*Citi precizējumi*Ņemot vērā, ka š.g. 31.okobrī noslēdzās 2.2.1.1.aktivitātes īstenošana, EM rosina svītrot MK noteikumu Nr.997 23.punktu.Ņemot vērā, ka 2017.gadā sabiedrība Altum plāno uzsākt jaunu sadarbību garantiju ietvaros ar komercbankām, EM ierosina precizēt MK noteikumu Nr.997 10.1.punktu un aizstāt vārdus “Attīstības finanšu institūcija šo saimniecisko darbību ir atzinusi par ekonomiski dzīvotspējīgu” ar vārdiem “saimnieciskā darbība ir ekonomiski dzīvotspējīga”.Sabiedrībai Altum garantiju administrēšanas pārvaldības izmaksas tiks noteiktas saskaņā ar sabiedrības Altum programmu pārvaldības izmaksu attiecināšanas metodiku, ievērojot Eiropas Komisijas 2015.gada 9.jūnija lēmumu Nr. SA.36904 (2014/N) “Par valsts atbalstu un Latvijas Attīstības finanšu institūcijas izveidi attiecībā uz pārvaldības izmaksu kompensēšanu.Ar mērķi ievērot Attīstības finanšu institūcijas likuma 12.panta trešajā daļā noteikto, anotācijas pielikumā kā ierobežotas pieejamības informācija ir ietverts kopējais riska novērtējums garantiju programmas ietvaros.Pēc MK noteikumu Nr.997 grozījumu apstiprināšanas sabiedrība Altum veiks izmaiņas biznesa plānā par Fondu fondu un Finanšu instrumentu īstenošanu, un veiks tā saskaņošanu saskaņā ar MK noteikumiem Nr.118. Papildus EM informē, ka sabiedrības Altum biznesa plāns ietvers arī grozījumus, ņemot vērā, ka sabiedrība Altum 2016.gada 13.oktobrī ir parakstījusi līgumu ar Eiropas Investīciju fondu *Horizon 2020* finanšu instrumenta ietvaros, piesaistot ERAF finansētajām garantijām *InnovFin* pretgarantiju. Papildus informējam, ka sabiedrība Altum ir pieteikusies COSME programmai *Horizon 2020* finanšu instrumenta ietvaros. Ņemot vērā, ka COSME pieteikums ir saistīts ar jaundibinātu uzņēmumu atbalstīšanu aizdevumam līdz 150 tūkst., MK noteikumu Nr.997 grozījumi paredz arī iespēju, ka piesaistot Eiropas Stratēģiskā investīciju fonda finansējumu, sabiedrība Altum cenrādī var noteikt samazinātu garantijas prēmijas likmi jaundibinātam saimnieciskās darbības veicējam.Gan InnovFin pretgarantijas, gan COSME pretgarantijas ļauj sabiedrībai Altum būtiski palielināt izsniegto garantiju apjomu. |
| 3. | Projekta izstrādē iesaistītās institūcijas | EM, sabiedrība Altum |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sīkie (mikro), mazie, vidējie un lielie komersanti, atbalsta saņēmēji 4.2.1.1.pasākuma ietvaros |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu Nr.997 grozījumi nepalielina administratīvo slogu, savukārt veicina tautsaimniecības attīstību. |
| 3. | Administratīvo izmaksu monetārs novērtējums | MK noteikumu Nr.997 grozījumi šo jomu neskar. |
| 4. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar MK noteikumu Nr.997 grozījumiem tiek ieviestas prasības no Eiropas Komisijas 2013.gada 18.decembra Regulas (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Regula Nr.1407/2013). |
| 2. | Citas starptautiskās saistības | MK noteikumu Nr.997 grozījumi šo jomu neskar. |
| 3. | Cita informācija | Nav.  |

|  |
| --- |
| **1.tabula. Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Ar MK noteikumu Nr.997 grozījumiem tiek ieviestas prasības no Regulas Nr.1407/2013. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| *Regulas Nr. 1407/2013 6.punkta b) pants*  | *MK noteikumu Nr.997 grozījumu 8.punkts, kas groza 10.3.apakšpunktu* | *Ieviests pilnībā.* | *Neparedz stingrākas prasības kā ES tiesību normas.* |
| *Regulas Nr. 1407/2013 6.punkta c) pants*  | *MK noteikumu Nr.997 grozījumu 8.punkts, kas groza 10.3.apakšpunktu* | *Ieviests pilnībā.* | *Neparedz stingrākas prasības kā ES tiesību normas.* |
| *Regulas Nr. 1407/2013 5. panta 1. punkts*  | *MK noteikumu Nr.997 grozījumu 14.punkts, kas groza 20.punktu* | *Ieviests pilnībā.* | *Neparedz stingrākas prasības kā ES tiesību normas.* |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | MK noteikumu Nr.997 grozījumi šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | MK noteikumu Nr.997 grozījumi šo jomu neskar. |
| Cita informācija | Nav. |

|  |
| --- |
| **2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | MK noteikumu Nr.997 grozījumi šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| MK noteikumu Nr.997 grozījumi šo jomu neskar. | MK noteikumu Nr.997 grozījumi šo jomu neskar. | MK noteikumu Nr.997 grozījumi projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | MK noteikumu Nr.997 grozījumi šo jomu neskar. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām EM tās tīmekļa vietnē publicē informāciju par MK noteikumu Nr.997 grozījumiem un par to virzību.  |
| 2. | Sabiedrības līdzdalība projekta izstrādē | Atbilstoši normatīvo aktu prasībām EM tās tīmekļa vietnē publicē informāciju par MK noteikumu Nr.997 grozījumiem un par to virzību. |
| 3. | Sabiedrības līdzdalības rezultāti | MK noteikumu Nr.997 grozījumi ir labvēlīgi sabiedrības mērķgrupai. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | EM, sabiedrība Altum kā garantiju sniedzējs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorga­nizācija. |
| 3. | Cita informācija | Nav.  |

**Anotācijas III, IV sadaļa - projekts šo jomu neskar.**

Ministru prezidenta biedrs,

ekonomikas ministrs A.Ašeradens

Vīza: Valsts sekretārs J.Stinka

16.01.2017. 09:57

2691

Dita Tetere

67013011, Dita.Tetere@em.gov.lv

1. http://eur-lex.europa.eu/legal-content/LV/TXT/?uri=CELEX%3A52008XC0620(02) [↑](#footnote-ref-2)